A Bizottság 4160/87/EGK rendelete
(1987. december 29.)
a Kombinált Nómenklatúra bevezetése következményeként a 391/68/EGK és 2764/75/EGK tanácsi rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a 3985/87/EGK rendelettel [1] módosított, a vám- és statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendeletre [2] és különösen annak 15. cikke (1) bekezdésének második albekezdésére,
tekintettel a legutóbb a 3906/87/EGK rendelettel [3] módosított, a sertéshús piacának közös szervezéséről szóló, 1975. október 29-i 2759/75/EGK tanácsi rendeletre [4] és különösen annak 4. cikke (6) bekezdésére,
mivel 1988. január 1-jei hatállyal a Harmonizált Rendszer alapján a 2658/87/EGK rendelet létrehozza az áruk kombinált nómenklatúráját, amely megfelel mind a Közös Vámtarifa, mind a Közösség külkereskedelmi statisztikái követelményeinek;
mivel a legutóbb a 912/71/EGK rendelettel [5] módosított, a sertéshús intervenciós felvásárlásának részletes szabályainak megállapításáról szóló, 1968. április 1-jei 391/68/EGK bizottsági rendeletet [6], és a legutóbb a 1475/86/EGK rendelettel [7] módosított, a hasított sertésekre kivetett lefölözés alkotóeleme kiszámítására vonatkozó szabályok megállapításáról szóló, 1975. október 29-i 2764/75/EGK tanácsi rendeletet [8] alkalmassá kell tenni a Harmonizált Rendszeren alapuló új kombinált nómenklatúra használatára;
mivel az e rendeletben előírt intézkedések összhangban vannak a Sertéshúspiaci Irányítóbizottság véleményével,
ELFOGADTA EZT A RENDELETET:
1. cikk
A 391/68/EGK rendelet melléklete helyébe e rendelet melléklete lép.
2. cikk
A 2764/75/EGK rendelet 3a. cikke helyébe a következő rendelkezés lép:
"3a. cikk
A "hasított sertések" alatt olyan házisertés hasított testeket vagy hasított féltesteket kell érteni, melyeket kivéreztettek és kizsigereltek, valamint amelyekről a szőrt és a körmöket eltávolították. A hasított féltestet a teljes hasított testből nyerik az összes nyaki, háti, ágyéki és keresztcsigolyának, valamint a szegycsontnak és az ülőfancsontnak az összeköttetés középvonalán keresztüli kettéválasztásával. A hasított testek és hasított féltestek lehetnek fejjel, lábakkal, szalonnával, vesékkel, farokkal vagy rekeszizommal együtt, vagy azok nélkül. A hasított féltestek lehetnek gerincvelővel, aggyal vagy nyelvvel, vagy azok nélkül. Kocák hasított testei és hasított féltestei lehetnek csecsekkel (tejmirigyekkel), vagy azok nélkül."
3. cikk
Ez a rendelet 1988. január 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1987. december 29-én.